- Éxodo
- <
- 29
- >

29
Aarón, degi, e-masmala, Bab-Dummadga-arbaega nug-imaklesad
(Levítico 8:1-36)
1 Bab-Jehová Moisésʼga sogdebalid:
“Aarón, degi, e-masmalabo, anga dule-irwa-anse-gormaladga-gumalaga, weyob be imakoed:
Be-molimar-abargi moli-bebe-nikad-sapingwa-wargwen, degi, sibad-wawaad-machered-warbo be suoed.
Amar, swilidikid be suoed, bonikwasulid be suoed.
2 ”Deginbali, trigo-madubur-bur-nuedgi be we-madumar imakoed:
Madu-inasulid,
madu-olo-olivo-gwallugi-omukualed-inasulid,
madu-matargwa olivo-gwallugi-magaled-inasulid.
3 ”We-madumala anse-gorleged-negse sedegala, garba-senigwadgi be urboed.
Geb degine, moli-bebe-nikad-sapingwagwad,
degi, sibad-wawaad-machered-warbogwad, anga ukega be sedoed.
4 ”Geb be, Aarón, degi, e-masmalamala, dulemar-anbo-ambikued-neg-yawagakse be sedoed. Agi be, Aarón, degi, e-masmala, be diigi ogoed.
5 Agine, we-mormar-maklesad Aarónʼga be yooed:
Mor-dummad-dubgi-ise-nue-sobaled,
mor-dummad-suitigwad,
mor-efodʼye-nugad,
mor-binasgargi-nagued.
”Geb degine, mor-efodʼye-nugad morgo-dub-sadergi-naguedgi ega be edinnoed. 6 Deginbali, mor-gurgin-ebirmakaled e-nonogi ega be sioed. We-mor-gurgin-ebirmakaled-birgi or-nued-matargwagwad-islidikid ega be nasikoed. 7 Geb degine, olivo-gwallu be suoed. Geb we-olivo-gwallu Aarón-nonogi be eogoed. Adi, dule-irwa-anse-goledga onugsalegegar.
8 ”Deginbali, Aarón-e-masmala bese-dagega be imakmogoed. Geb, ega be mor-dummagan-maklesad yomogoed. 9 Degi, ega be gurgin simogoed. Deginbali, Aarónʼga, degi, e-masmalaga nuekwa mor-dub-saderba-nagued be edinnoed. Weyobi, Aarón, degi, e-masmala, angarbi-arbamalaga be onugsaoed. Weyobi, dule-irwa-anga-goledga degisadegu gumaloed.
10 ”A-sorbali, moli-bebe-nikad-sapingwagwad dulemar-anbo-ambikued-neg-yawagakse be sedoed. Geb Aarón, degi, e-masmala, we-moli-e-nono-birgi e-argan mesmaloed. 11 Geb agi, dulemar-anbo-ambikued-neg-yawagakgi be an-asabin we-moli oburgoed. 12 Geb we-moli-e-abe be suoed. Degine, we-abe be-googi anga-ibmar-ogumakar-ukleged-ailagi moli-bebegiid-gwichidgi be mage-mage imakoed. Geb degine, Abe-gwabgusaddi, bela ibmar-ogumakar-ukleged-aila-nagaba be eogoed. 13 Deginbali, bela we-ibmarmar be weoed:
E-samurgi-gwallu-nanaid, e-bina-dukugi-gwallu-nanaid,
e-mirwa-gwabogwadgi-gwallu-nanaid, degi, e-mirwa-gwabogwad.
”Geb a-gwallumala anga ibmar-ogumakar-ukleged-aila-birgi be ogumakoed. 14 Moli-bebe-nikad-e-sandi, e-ukadi, e-saadi, soogi dulemar-danar-danar-bukmalad-magaba be ogumakoed. Ar we-ibmardi isgued-anar uklegoed.
15 ”Geb degine, sibad-wawaad-machered-warbogwad be wargwen suoed.
”Aarón, degi, e-masmala, a-sibad-e-nono-birgi e-arganmar mesmaloed. 16 We-sibad-wawaad-machered be oburgoed, degine, ibmar-ogumakar-ukleged-aila-e-dikarmargi we-sibad-wawaad-e-abe be bomi-bomi imakoed. 17 We-sibad-wawaad be goamakoed. Geb e-samur, degi, e-malimar, nue be enukoed. Geb degine, wemar-enukaled e-nonoba, e-sanmar-goamakaledba, mesa be urboed. 18 Geb a-sorbali, sibad-wawaad-machered ibmar-ogumakar-ukleged-aila-birgi bela be ogumakoed. We-ibmar-ogumakar-anga-ukleged, an yeer-yapan itogoed. We anga soogi ogumakar uklenaid.
19 ”Geb degine, sibad-wawaad-machered-baid be subaloed.
Aarón, degi, e-masmala, a-sibad-wawaad-e-nono-birgi e-arganmar mesmarbaloed.
20 We-sibad-wawaad be oburgoed.
Geb e-abe be abala suoed.
Geb Aarón-e-uaya-duku-argan-nuedsikidgi we-abe be magoed.
Degine, e-goo-dummad-e-argan-nuedsikidgi,
e-nag-goo-dummad-nuedsikidgi we-abe be magbaloed.
Amba deyob be Aarón-e-masmala imakbaloed.
”Geb anga-ibmar-ogumakar-ukleged-aila-e-dikarmargi we-abe be bomi-bomi imakbaloed. 21 Anga-ibmar-ogumakar-ukleged-ailagi-abe-siidi, degi, dule-nugsalenair-olivo-gwallu-ebulegedi, Aarónʼgi be bomi-bomi imakoed, degi, e-mormargi be bomi-bomi imakbaloed. Geb Aarón-e-masmalagi, degi, e-masmala-morgi be bomi-bomi imakbaloed.
”Weyobi, Aarón, e-mormala, e-masmala, degi, e-masmala-mormala, an-asabin anga islidiki guoed.
22 ”Geb degine, we-sibad-wawaad-machered-e-gwallu be suoed:
E-samurgi-gwallu-nanaid,
e-bina-dukugi-gwallu-nanaid,
e-mirwa-gwabogwadgi-gwallu-nanaid,
degi, e-mirwa-gwabogwad be suoed,
degine, e-dua-argan-nuedsikid be subaloed.
Ar ade, we-sibad-wawaad dule-irwa-Bab-Dummadse-goled-onugsalegega uklegaledid.
23 ”Deginbali, madu-e-inasurmalad garba-bipi-Bab-Dummad-asabin-siidgi be suoed:
Madu-olo, gwagwen,
madu-olivo-gwallugi-omukualed, gwagwen,
degi, madu-matargwagwad, matagwen.
24 ”Bela we-madumala, Aarónʼga, degi, e-masmalaga, be ukoed. Geb an-asabin bana-bana imakmaloed, adi, anga-ibmar-ukledaedga guegar.
25 ”Geb a-sorbali, Aarón e-argangi-madumar-ganikid bega ukoed.
Geb ibmar-ogumakar-ukleged-ailagi be ogumakoed,
anga-ibmar-ogumakar-uklesad-ebo mesa be ogumakoed,
adi, an nued-yapan itogegar.
Ar wede, anga soogi-ogumakar-uklegaledid.
26 ”Deginbali, be anga Aarón-anga-arbaega-onugsalegega, sibad-wawaad-machered-e-binasgar be suoed.
Geb we-binasgar be bana-bana imakoed,
adi, anga-ibmar-ukledaedga guegar.
We-sibad-wawaad-e-binasgar begadga guoed.
27 ”Sibad-wawaad-machered-uklesad-e-binasgar anga-bana-bana-uklegaled, bachikii be imakoed, degi, e-dua-sabolesad anga-bana-bana-uklesad, bachikii be imakbaloed. Wemala, Aarónʼga, degi, e-masmalaga uklegoed. Ar we-ibmarmar, Aarón, degi, e-masmala, anga-arbaega-onugsalenaidgi sulesad. 28 We-ibmarmala Aarónʼga, degi, e-masmalaga uklegoed.
Weyob Israel-dulemarga degibi-sadegu igar-maigu guoed.
We-ibmar-uklegedi, Israel-dulemar ukdii guoye sogleged.
We-uklegedi, gwenatigwar-guega-ibmar-ukleged guoed.
29 ”Aarón-mormar-islidikmalad, anse-dule-irwa-gorsokalir-yoleged, Aarón-sorba, e-wagan sumaloed, adi, a-mormar-yoi anga dule-irwa-Bab-Dummadse-gormaladga-nugsalemalagar. 30 Aarón-e-wagan-wargwen, e-bab-sorba dule-irwa-anse-golega-sulesar, anga Neg-Islidikidgi-arbaega, dulemar-anbo-ambikued-negse nonikile, we-mola yooed. Ibagugle (7) we-mola-yoi gudii guoed.
31 ”Anga-arbaega-dule-onugsalesadgi sibad-wawaad-machered-uklegaled-e-sana be suoed. A-e-sana nega-islidikidgi be duoed. 32 Aarón, degi, e-masmala, we-sibad-wawaad-machered-uklegaled-e-san, degi, garbagi-madu-siid, dulemar-anbo-ambikued-neg-yawagakgi gunmaloed. 33 We-ibmarmar-uklesadbali, an wemar isgussuliyob daknonikid, degi, anga-arbaega dule-irwa-golega-gumalaga nugsalesmalad. Degisoggu, we-ibmarmar Aarónʼbi, degi, e-masmalabi gunmaloed. Ar we-ibmarmar anga uklegaledsoggu, dule-baigandi gunnosurmalad. 34 We-sanmar-anga-uklegaled, degi, we-madumar-anga-uklegaled, obichale, be soogi ogumakoed. Ar we-ibmarmar ibmar-swilidikmaladsoggu, oibosadgine melle bar gunno.
35 ”Degisoggu, an-bela-bega-sogsadba, deyob be, Aarón, degi, e-masmala be imakoed. Wemala anga-arbaega-onugsalegega, ibagugle (7) egi be arbaoed. 36 E-isgumalad-elilegegala, anga be bane-bane moli-bebe-nikad-sapingwagwad ukoed. Degidbali, ibmar-ogumakar-ukleged-aila anga-uklegega guagwar signonikoed. We-aila anga-uklegoedi, olivo-gwallu egi be mage-mage imakoed. 37 Deyob isgued-elilegegala, degi, angadga-aila-guegala, ibagugle (7) be imakoed. Degine, deyob aila angadga sii guoed. Degi, ibu-ibmar we-aila-ebusale, bela-ibmar angadga gunonimogoed.”
Bane-bane Bab-Dummadga-ibmar-uklegoed-Igar
(Números 28:1-8)
38 Bab-Jehová Moisésʼga sogdebalid: “Bab-Dummadga-ibmar-ogumakar-ukleged-ailagi bane-bane wemar be ukoed:
Sibad-wawaad-sapingwa-birgagwen-nikad walabo be ukoed.
39 Wakdar we-sibad-wawaad wargwen be oburgoed,
sedogi be baid oburgwebaloed.
40 Deginbali, we-sibad-wawaad-gebe-oburgwilegoedba be we-ibmar ukoed:
Madubur-bur-nued, nibiratar,
olivo-gwallu, bute-wargwen eba be oburoed.
Degine, anga be egi vino, bute-wargwen-mergu eobaloed.
41 Geb sedogi, sibad-wawaad-baid be oburgwebaloed.
Wakdar-imaksadyob be imakbaloed.
We-ibmar-soogi-ogumakar-ukleged an yeer-yapan itodaedid.
42 ”Anse-goled-neg-dogedgi an bebo-sunmakega bebo-abinguoedgi, be-wagan degisadegu, an-asabin, anga we-ibmar-ogumakar-ukmai gumaloed. 43 Deginbali, agi an, Israel-dulemarbo abingubaloed. A-nega, an-egi-gandikidba-gudii guoedbali, neg-islidikidga guoed.
44 ”Dulemar-anbo-ambikued-neg, degi, anga-ibmar-ogumakar-ukleged-aila angadga an imakoed. Deginbali, Aarón, degi, e-masmala, angadga an imakbaloed, adi, dule-irwa-anse-gormaladga gumalagar. 45 Ani an Israel-dulemar-abargi gudii guoed, degine, e-Bab-Dummadga an gubaloed. 46 Adi, deyob Israel-dulemar wisgumaloed:
Ani an, e-Bab-Dummad-Jehová guye.
Ani an, emar-Egipto-yargi-wilebukwamargu, onosye,
adi, emar-abargi an gudii guegarye.
Ar ani an, Bab-Jehová gued,
ani an, e-Bab-Dummadid.”

- Éxodo
- <
- 29
- >

© 2014 WBT