- Génesis
- <
- 1
- >

GEBE-SAILAGWAD-GARDA
GÉNESIS
GEBE-SOGLENAID
Garda-nug
Gebe-Sailagwad-Garda. We-garda, Garda-Sogataled-gebedid. Griego-gayabali, Génesisʼye sogleged. Wede, “Gebe-Sailagwadye” bileged. Hebreo-gayabardi, we-garda Bereshitʼye nugad. Wede, “Gebe-Sailagwadye” bileged.
Gebe-Sailagwad-Gardagi weyob sunmaklenaid
Gebe-Sailagwad-Gardagi, nibneg, napneg obinnilesadgi sunmaklenaid. Adán-akar, Abrahamʼse dulemargi sunmaklenaid. Degine, dad-dummagan Abraham, Isaac, Jacob, José-maigusadse neg-gusmaladgi sunmaklenaid.
We-gardagine, weyob ilemakar sunmaklenaid:
1. Napneg-binnisad-igar, degi, dulemar-ambikusad-igar (1:1–11:32).
1a. Ibmar-obinnilesad, degi, dule-obinnilesad (1:1–2:3).
1b. Dule abirgunagwar Edénʼgi gwisgunonikid (2:4-25).
1c. Isgued-onoded (3:1-24).
1d. Dad-dummad-Adán-akale, Noéʼse wile-itoleged-onoded (4:1–6:22).
1e. Muusaila-Mulusad-Igar (7:1–9:29).
1f. Neg-matusulid-Babelʼye-nugad (10:1–11:32).
2. Hebreo-dulemar-e-dad-dummagan-e-igar (12:1–50:26).
2a. Abraham-e-igar (12:1–25:34).
2b. Isaac-e-igar (26:1-35).
2c. Jacob-e-igar (27:1–36:43).
2d. José-e-igar (37:1–45:28).
2e. Jacob e-machimalabo Egipto-yarse-nonikid (46:1–50:26).
Be itogua.
1. NAPNEG-BINNISAD-IGAR, DEGI, DULEMAR-AMBIKUSAD-IGAR
1
(1:1–11:32)
1a. Ibmar-obinnilesad, degi, dule-obinnilesad
(1:1–2:3)
Bab-Dummad nibneg, napnegbo obinnisad-igar
1 Bab-Dummadi, gebe-negasailaunni, nibneg, napneg obinnisad.
2 Deunni, napneg gwen nabir-daklesulid, neg olloo-dakleged,
unnila dii-wilasailad-birgi negsichidbi naid.
Bab-Dummad-Burbadi dii-birgi aibannaid.
3 Geb degine, Bab-Dummad sogded:
“Neg-meegwad nagu.”
Agi, neg-meegwad nagunonikid.
4 Geb Bab-Dummad dakded, neg-meegwad, ibnuedi.
Agi, Bab-Dummad neg-meegwad, negsichid-ebo bachikii imaknonikid.
5 Bab-Dummad neg-meegwad ibginedye onug-imaksad.
Negsichiddi mutikidye onug-imaksad.
Weyob neg osedosad, geb neg oibosbalid.
Deyob, ibagwenadgi neg gusad.
6 Geb degine, Bab-Dummad sogdebalid:
“Neg-ollor-dummad nagu,
adi, diimar bachikii naguegar.”
7 Deyobi, Bab-Dummad neg-olloled-dummad nasiksad.
Neg-ollor-dummad-birgi dii nagunonikid,
degi, neg-ollor-dummad-urba dii nagunonibalid.
Deyob gunonikid.
8 Bab-Dummad a-neg-olloled-dummad mogir-aradye onugsasad.
Weyob neg osedosad, geb neg oibosbalid.
Deyob, ibabogwadgi neg gusad.
9 Geb degine, Bab-Dummad sogdebalid:
“Dii-mogir-arad-urba-naid bachiki nagu,
adi, neg-dinnagwad naguegar.”
Deyob gunonikid.
10 Bab-Dummad, neg-dinnagwad, napaye onugsasad.
Geb diidina, demarye onugsanonikid.
Geb Bab-Dummad dakded, we-ibmar bela nueganbi.
11 Agi, Bab-Dummad sogdebalid:
“Bela ibmar-durbamar napagi nagu:
Gaganmar-gwag-nikad ambikumar,
degine, akar-akar sapi-sunna-sanmakmalad, e-sangi gwag-nika gusun.
Ibmar-durbamar akar-akar bela na egad-egad-balibimaladba ambikumarsun.”
Deyob gunonikid.
12 Geb napagi ibmar-durbamar nagunonikid:
Gaganmar-gwag-nikamalad bela na akar-akar egad-egad-balibimaladba,
degi, sapimar-e-sangi-gwag-nikumalad
bela akar-akar na egad-egad-balibimaladba ambikunonimalad.
Bab-Dummad dakdebalid, we-ibmar bela nueganbi.
13 Weyob neg osedosad, geb neg oibosbalid.
Deyob, ibapaagwadgi neg gusad.
14 Geb degi, Bab-Dummad sogdebalid:
“Nibneggi gwallumar nagu,
adi, neg-mutikid, neg-ibgined-ebo bachikii guegar.
Adi, ibagan-nagumaid, yolamar-nagumaid, birgamar-nagumaid magar daklegegar.
15 Degi, gwallumar-niba-naid napneg-mee saegar.”
Deyob gunonikid.
16 Bab-Dummad gwallu-dummagan gwabo obinyenonikid:
Gwallu-dummad, neg-ibginedgi negdaknai guegar.
Gwallu-senigwaddi, neg-mutik negdaknai guegar.
Degine, niisgwamar obinnisbalid.
17 Bab-Dummad napneg-mee-imakega,
gwallumar, niisgwamar, nibneggi nasiksad.
18 Adi, neg-ibginedgi negdaknai guegar,
degi, neg-mutikidgi negdaknai gubaligar.
Adina, neg-meegwad, negsichid-ebo bachikii imakegar.
Bab-Dummad dakded, we-ibmar bela nueganbi.
19 Weyob neg osedosad, geb neg oibosbalid.
Deyob, ibabakegwadgi neg gusad.
20 Geb degi, Bab-Dummad sogdebalid:
“Diigi ibmar-dulamar bela akar-akar ambikumar,
degine, nuumar ambikumar,
we-napneggi nabir niba gukudii gumalagar.”
21 Bab-Dummad demargi ibdula-dummagan obinnisad,
degine, diigi belagwapa ibmar-dulamar obinnisbalid.
Bela na egad-egad-balibimaladba obinnisad.
Degine, Bab-Dummad bela nuumar na egad-egad-balibimalad obinnisbalid.
Bab-Dummad dakded, we-ibmar bela nueganbi.
22 Bab-Dummad a-ibmar-durgangi ise-nued-binsaedgi amarga sogded:
“Bemar dula-mergumai gumarsun.
Demargi bukidar-dula-mergumai gumarsun.
Degine, nuumar, bemar we-napneggi bukidar-dula-mergumai gumarmosun.”
23 Weyob neg osedosad, geb neg oibosbalid.
Deyob, ibataledgi neg gusad.
24 Geb degi, Bab-Dummad sogdebalid:
“Napagi bela ibmar-durgan na egad-egad-balibimaladba ambikumar:
Ibmar-durgan-sunna-akwilemalad,
ibmar-durgan-napagi-garmakdimalad,
ibmar-durgan-sapurbarmalad,
bela na egad-egad-balibimaladba ambikumar.”
Deyob gunonikid.
25 Bab-Dummad bela ibmar-durgan-sapurbarmalad
na egad-egad-balibimaladba obinnisad.
Ibmar-durgan-sunna-akwilemalad
bela na egad-egad-balibimaladba obinnisbalid.
Degine, ibmar-durgan-napagi-garmakdimalad
bela na egad-egad-balibimaladba obinnisbalid.
Bab-Dummad dakded, we-ibmar bela nueganbi.
26 Geb degi, Bab-Dummad sogdebalid:
“Emisgindi, anmar, dule-obinyesun,
anmar-sunnague anmar imakoed.
Dulede, we-ibmar-durganmargi gangued-nika guoed:
Uamargi, nuumargi,
ibmar-durgan-sunna-akwilemaladgi,
ibmar-durgan-sapurbarmaladgi,
ibmar-durgan-napagi-garmakdimaladgi,
bela we-ibmarmargi we-napneggi gangued-nika guoed.”
27 Bab-Dummad dule-obinyenonikid,
na e-sunnague obinyenonikid.
Bab-Dummad e-sunnague na imaksad.
Machered, ome-ebo obinnisad.
28 Bab-Dummad we-dulemargi ise-nued-binsasadba, ega sogded:
“Bemar mimmigan-bukidar nikumar.
We-napneggi dula-bukidar urbemar,
degi, bela we-napneg-ugakaase ambikumar.
Bemar we-napneggi be gangued-nikadba
bela we-ibdurganmargi be obindii gumarsun:
Uamargi, nuumargi,
degi, ibmar-durgan-napagi-garmakdimaladgi.”
29 Geb degi, Bab-Dummad dulega sogdebalid:
“We-napneggi bela gagan-nabir-gwag-nikumalad, degi, bela sapimar-e-sangi-gwag-nikumalad, an bemarga uked.
A-ibmar-durba bela bemar-masga guoed.”
30 Bab-Dummad we-napneggi bela we-ibmar-durganga sogdebalid:
“Bela ibdula-unimaladga,
bela nuumarga,
bela ibdurgan-napagi-garmakdimaladga,
bela gagan-ara-aramalad e-masga-guega an ega uked.”
Deyob gunonikid.
31 Geb degine, Bab-Dummad dakded, bela ibmar-na-obinnisadi, bela-bela nueganbi.
Weyob neg osedosad, geb neg oibosbalid.
Deyob, ibanergwadgi (6) neg gusad.

- Génesis
- <
- 1
- >

© 2014 WBT