- Nahúm
- <
- 1
- >

NAHÚM-GARDA
NAHÚM
GEBE-SOGLENAID
Garda-nug
Nahúm-Garda. Nahúm, Elcos-neggweburginedid. Jehová gwage-armaksaye, Nahúm-nug obarileged.
Nahúm-Gardagi weyob sunmaklenaid
Nahúm, negburgan daksad. Nahúm Judá-yalagi Bab-igargi sunmakdii gusad. Nínive-neggwebur-odurdaklegoedgi bur sunmakdii gusad. We-neggwebur bela-bela gangued-nika-siidbali, dulemar-baigan wioali gusad. Nínive-neggwebur sabsur-ibitosgua, bela dulemar-yar-baid-baidginmalad egi wergunai gusmalad.
We-gardagine, weyob ilemakar sunmaklenaid:
1. Bab-Jehová e-urwedgi bugedmai imaked (1:1-14).
2. Nínive-neggwebur berguoed (1:15–2:12).
3. Nínive-neggweburginmalad wiledar-itomaloed (2:13–3:19).
Be itogua.
1. BAB-JEHOVÁ E-URWEDGI BUGEDMAI IMAKED
1
(1:1-14)
1 Nahúm-negburgan-daksad-e-garda. Nahúmʼde Elcos-neggweburgined. We-gardagi Bab-Jehová Nínive-neggweburgi neg-guoed sogsad.
Bab-Jehová-magarosad
2 Bab-Jehová, unnila dule-ebarbi-nanabi abeged,
buged-mai dule-imakedbalid.
Bab-Jehová dule-buged-mai-imakedid,
e-isdarmaladse urwedid.
Bab-Jehová, dule-egi-yoledimalad buged-mai imaked,
e-isdarmalad ese sabsur-odurdakleged.
3 Bab-Jehová wissur gwae-gwae urwed.
Bab-Jehová bela-bela gangued nikad.
Bab-Jehová dule-ibmar-oakalosad sabsur-odurdakedsegad.
Bab-Jehová burwa-oored-abargi, burwa-dummad-abargi gudidaed,
mogir Bab-Jehová-e-nanaedba ukub-ainakweyobi gued.
4 Bab-Jehová demarga ibmar binnasur sogdele, demar dinnaa naddaed.
Bela diwarmar dinnaa guega imakbalid.
Basán-yar, degi, Carmelo-yar bela dinguded,
Líbano-yar-dutumar bela dingudbalid.
5 Bab-Jehová-asabin yarmar giglimakdedaed,
yar-mullugan babatiddaed.
Bab-Jehová-asabin napneg giglimakdedaed,
Bab-Jehová-asabin napneg-dirbir-naid,
degi, bela egi bukmalad wawanmakdedaed.
6 Bab-Jehová-e-urwed-abin, ¿doa gwisguoe?
Bab-Jehová-e-sae-itoged-abin, ¿doa gannarbaa gwisguoe?
Bab-Jehová-e-urwedi, soo-gwabunye-gwichidyobi gued,
e-asabin akwasailagan bela ese ubigwar gued.
Nínive-neggwebur berguoed
7 Bab-Jehová, duledar-nuedid,
suli-suli-itogedgine, anmar-odukuedid.
Dule-egi-bensurmalad-bendakedid.
8 Bab-Jehová Nínive-neggwebur diwar-dummad-noedbali obelogoed.
Bab-Jehová amba negsichidgine e-isdarmalad-baleginnoed.
9 Bab-Jehováʼgi-gwisguega, ¿ibiga bemar igar-isgana aminanai?
Bab-Jehová bela bemar-giir imakoed,
bemar-wiledakega bar iba-baid nasikosulid.
10 Bemar gagan-dinnagwadyobi bergumaloed, ikomar-dinnagwadyobi bergumaloed,
Dule vino-doggus-gobsadba bar-itodisurdaedyobi bemar guoed.
11 Be, Nínive-neggwebur, begi dule-binsaed-uked-isgana gwalulesad.
A-dule, Bab-Jehováʼgi igar-isgana amied.
Mesagwar-dule-imakdiidgi ollorgued
12 Bab-Jehová weyob soged:
“Asiria-dulemar nollosurgumala-inigwele, bergumaloed.
Asiria-dulemar dula-bukidar-inigwele, burgwemaloed.
Bedi, Judá-dulemar, an sabsuli-be-wiosmala-inigwele,
bar deyobi, an be-wiogosurmalad.
13 Dulemar-sabsur-be-imakdimaladgi an be-ollor-imakoed,
bar be maiga-gudii guosurmalad.”
14 Bemardi, Nínive-dorgan, Bab-Jehová bemarga igar-mesisad:
“Mimmigan bar be nikuosurmarye,
adi, be-nug mer bar degisadegu obarledii guegarye.
Be-bab-dummadse-goled-neggi ibmar-wagar-sobarmar-bukwad,
esgoro-gordikidgi ibmar-bab-dummadyob-sobar-bukwad, an obelogoed.
Ar be dule-isganasoggu,
an bega neg-uan guagwar sioed.”
2. NÍNIVE-NEGGWEBUR BERGUOED
(1:15–2:12)
Nínive-dorgan-galakuoed-igar
15 ¡Be dakmala! Dule-gayaburba-nuegan-berbegedi,
dule neg-bogidik-naguoedgi-sunmakedi, bato yalaganba danikid.
Judá-dulemar, be-iba-onomaladgi, be wergumala,
Bab-Jehováʼga be ibmar-ukoye-sogsad be uke.
Ar dule-isganamar bar be-yarse ubogosurmalad,
ar bela Bab-Jehováʼse giir gusmalad.

- Nahúm
- <
- 1
- >

© 2014 WBT