- Nehemías
- <
- 7
- >

3. NEHEMÍAS DULE-DUMMAGAN-NUGSASAD
7
(7:1-4)
Nehemías dule-dummagan-onugsasad
1 Jerusalén-galu-matusulid bela nudaklesgua, e-yawagakmar ogwichilesad. Geb e-yawagak-dakmalad onugsalesad, degi, dule-namakmalad onugsalesbalid, degi, Levita-dulemar amilesbalid. 2 Geb degine, an-urba-Hanani, Jerusalén-neggwebur-e-dummadga-megega an nugsasad. Degi, Hananíasʼdi, Jerusalénʼgi reyneg-siid-dakedga an nugsasad. Hananíasʼde, dule-napiragwadid, dule-baiganba bur bule Bab-Dummad-dobee nanadiid-duled. We-dulemar-warbogwadga an igar-uksad. 3 Amarga an sogsad:
“Dad-nakwialile, Jerusalén-neggwebur-e-yawagakmar argadoed. Geb, dad-argwaned-idu, dule-yawagak-dakmalad amba arbananai, e-yawagakmar sakdiledoed, degi, be urgo iduar-mesoed nue edilegega.
”Deginbali, Jerusalénʼginmalad neggweburgi-nakulegega an onugsasad, amala gwenna-gwenna ega-soglesad bia nakulegoe, abala na e-neg-e-neg-asabin nakulemaloed.”
4 Jerusalén-neggweburde bipisursoggu, olloo-dakleged. Ar ade amba yoo negmar gannar soblesoggu, dulemar-ichee bukwad.
4. DULEMAR, ZOROBABELʼBA JERUSALÉNʼSE NONIMALAD
(7:5-73)
Zorobabelʼba gannar Jerusalénʼse nonimalad
(Esdras 2:1-70)
5 Geb degidgine, Bab-Dummad an-gwage ebusad, dule-dummagan, dule-nuga-nikamalad, degi, bela dulemar na e-gwenadgan-e-gwenadganba urbega, adi, e-dadgan-e-dadganba amar-ebisega. Geb agine, an garda amisad, dulemar an-idu-nonimalad-e-dadgan-nugmar narmakar-nanai. Agi, narmakar-naid:
6 Wemar, Babilonia-e-rey-Nabucodonosorʼse-galesa, Babiloniaʼse-selesmalad. Amar gannar Judá-yarse, degi, Jerusalén-neggweburse-nonimalad-e-nugmar narmakar-nai an dakalid.
Wemar, na e-neggwebur-e-neggweburse gannar nonimalad:
7 Zorobabelʼba, Jesúaʼba, Nehemíasʼba,
Azaríasʼba, Raamíasʼba, Nahamaniʼba nonimalad.
Degine, Mardoqueoʼba, Bilsánʼba, Misperetʼba,
Bigvaiʼba, Nehumʼba, degi, Baanaʼba nonimalad.
Israel-dulemar gannar nonimalad, wemalad:
8 Paros-wagan, milibo gaka dulabaabak-gakambe-gakabo (2,172).
9 Sefatías-wagan, dulataled-ilapaa gaka dulapaa-gakambe-gakabo (372).
10 Ara-wagan, dulataled-ilanergwa gaka dulabo-gakambe-gakabo (652).
11 Pahat-Moab-wagan, a sogleged, Jesúa-waganye, degi, Joab-waganye, milibo gaka dulataled-ilabaabak gakambe-gakabaabak (2,818).
12 Elam-wagan, miligwen gaka dulataled-ilabo gaka dulabo-gakambe-gakabake (1,254).
13 Zatu-wagan, dulataled-ilabaabak gaka dulabo-gakatar (845).
14 Zacai-wagan, dulataled-ilagugle gaka dulapaa (760).
15 Binúi-wagan, dulataled-ilanergwa gaka dulabo-gakabaabak (648).
16 Bebai-wagan, dulataled-ilanergwa gaka durgwen-gakabaabak (628).
17 Azgad-wagan, milibo gaka dulataled-ilapaa gaka durgwen-gakabo (2,322).
18 Adonicam-wagan, dulataled-ilanergwa gaka dulapaa-gakagugle (667).
19 Bigvai-wagan, milibo gaka dulapaa-gakagugle (2,067).
20 Adín-wagan, dulataled-ilanergwa gaka dulabo-gakambe-gakatar (655).
21 Ater-wagan, a sogleged, Ezequías-waganye, dulabake-gakambe-gakabaabak (98).
22 Hasum-wagan, dulataled-ilapaa gaka durgwen-gakabaabak (328).
23 Bezai-wagan, dulataled-ilapaa gaka durgwen-gakabake (324).
24 Harif-wagan, dulatar-gakambe-gakabo (112).
25 Gabaón-wagan, dulabake-gakambe-gakatar (95).
26 Belénʼginmalad, degi, Netofaʼginmalad, dulabakebak-gakabaabak (188).
27 Anatotʼginmalad, dulanergwa-gakabaabak (128).
28 Bet-Azmavetʼginmalad, dulabo-gakabo (42).
29 Quiriat-Jearimʼginmalad, Cafiraʼginmalad, degi, Beerotʼginmalad, dulataled-ilagugle gaka dulabo-gakapaa (743).
30 Ramá-neggweburginmalad, degi, Geba-neggweburginmalad, dulataled-ilanergwa gaka durgwen-gakagwensak (621).
31 Micmas-neggweburginmalad, dulanergwa-gakabo (122).
32 Betel-neggweburginmalad, degi, Hai-neggweburginmalad, dulanergwa-gakapaa (123).
33 Nebo-neggwebur-baidginmalad, dulabo-gakambe-gakabo (52).
34 Elam-baid-wagan, miligwen gaka dulataled-ilabo gaka dulabo-gakambe-gakabake (1,254).
35 Harim-wagan, dulataled-ilapaa gaka durgwen (320).
36 Jericó-wagan, dulataled-ilapaa gaka dulabo-gakatar (345).
37 Lod-wagan, Hadid-wagan, degi, Ono-wagan,
dulataled-ilagugle gaka durgwen-gakagwensak (721).
38 Senaa-wagan, milipaa gaka dulataled-ilabakebak gaka durgwen-gakambe (3,930).
39 Dule-irwa-Bab-Dummadse-gormalad-nonimalad, wemalad:
Jedaía-wagan, Jesúa-gwenadgansikid, dulataled-ilabakebak gaka dulapaa-gakambe-gakapaa (973).
40 Imer-wagan, miligwen gaka dulabo-gakambe-gakabo (1,052).
41 Pasur-wagan, miligwen gaka dulataled-ilabo gaka dulabo-gakagugle (1,247).
42 Harim-wagan, miligwen gakambe-gakagugle (1,017).
43 Levita-dulemar, wemalad:
Jesúa-wagan, degi, Cadmiel-wagan, amala, Hodavías-e-waganad, dulapaa-gakambe-gakabake (74) mergued.
44 Dule-namakmalad, wemalad:
Asaf-wagan, dulagugle-gakabaabak (148).
45 Dule-yawagak-dakmalad, wemalad:
Salum-wagan, Ater-wagan, Talmón-wagan,
Acub-wagan, Hatita-wagan, degi, Sobai-wagan,
dulanergwa-gakambe-gakabaabak (138).
46 Dule-Bab-Dummadse-goled-neggi-arbamalad, wemalad:
Ziha-wagan, Hasufa-wagan, Tabaot-wagan,
47 Queros-wagan, Siaha-wagan, Padón-wagan,
48 Lebana-wagan, Hagaba-wagan, Salmai-wagan,
49 Hanán-wagan, Gidel-wagan, Gahar-wagan,
50 Reaía-wagan, Rezín-wagan, Necoda-wagan,
51 Gazam-wagan, Uza-wagan, Paseah-wagan,
52 Besai-wagan, Mehunim-wagan, Nefisesim-wagan,
53 Bacbuc-wagan, Hacufa-wagan, Harhur-wagan,
54 Bazlut-wagan, Mehída-wagan, Harsa-wagan,
55 Barcos-wagan, Sísara-wagan, Tema-wagan,
56 Nezía-wagan, degine, Hatifa-wagan.
57 Salomón-maimar-wagan, wemalad:
Sotai-wagan, Soferet-wagan, Perida-wagan,
58 Jaala-wagan, Darcón-wagan, Gidel-wagan,
59 Sefatías-wagan, Hatil-wagan,
Poqueret-Hazebaim-wagan, Amón-wagan.
60 Dule Bab-Dummadse-goled-neggi-arbamalad, degi, Salomónʼga-arbamalad-wagan, dulataled-ilapaa gaka dulabake-gakambe-gakabo (392).
61 Baigandi:
Tel-Melaʼgi, Tel-Harsaʼgi, Querubʼgi,
Adónʼgi, degi, Imer-neggweburmargi noarmarmogad.
Amarde, geg oyogusmalad, doamar e-dadganmala, degi, emar Israel-dulemar-gumarbardibe.
62 Amardi, wemardo:
Delaía-wagan, Tobías-wagan, degi, Necoda-wagan,
dulataled-ilanergwa gaka dulabo-gakabo (642).
63 Dule-irwa-Bab-Dummadse-gormaladmoga, geg oyogusmarmogad, emarde Israel-dulemar-gumardibe.
Amardi, wemardo:
Habaía-wagan, Cos-wagan, degi, Barzilai-wagan.
Barzilai-wagwa-gwensakde, Barzilai-sisgwa-wargwen nikusad. We-Barzilaiʼde, Galaadʼginedid. Abali, na e-nug susad.
64 Wemala, na e-dadgan-nug amidmargu, amissurgusmalad. Degisoggu, dule-irwa-Bab-Dummadse-goledga bar gussurmardo, ar ade, swilidikidsuryenik soglesad. 65 Degidgine, saila-dummadga-maid igar-uksamogad, we-dulemar melle Bab-Dummadga-ibmar-uklegaled gunnamaloye. Geb dule-irwa-Bab-Dummadse-goled-wargwen Urimʼba, degi, Tumimʼba Bab-Dummadse-egisedse nabir we-dulemar mas-swilidikid gunmalodibe, surdibe.
66 Bela dulemar-danar, mili-dulabo-gakabo gaka dulataled-ilapaa gaka dulapaa (42,360) mergu ambikunonimalad.
67 Wemar-abargi, e-mai-machergan, degi, e-mai-omegan obarilenaisulid.
Emarbi, miligugle gaka dulataled-ilapaa gaka durgwen-gakambe-gakagugle (7,337) mergued.
E-namakmalad-machergan, degi, e-namakmalad-omegan,
dulataled-ilabo gaka dulabo-gakatar (245) mergu nikad.
68 Molimar weyob mergued:
Dulataled-ilagugle gaka dulagwen-gakambe-gakanergwa (736) mergu nikad.
Moli-uaya-senigwadmardi,
dulataled-ilabo gaka dulabo-gakatar (245) mergu nikad.
69 Moli-yargan-muremaladdi,
dulataled-ilabake gaka durgwen-gakambe-gakatar (435) mergued.
Moli-uayasuiddi,
milinergwa gaka dulataled-ilagugle gaka durgwen (6,720) mergumogad.
70 Bukidar babgan-na-neguya-sedimalad, Bab-Dummadga arbaed-imakega ibmar uksamalad.
Jerusalén-neggweburgi dummadga-maid ibmar-uksad:
Or-nibirambe-gakabakebak (19) uksad,
nogmar gwadulabo-gakambe (50) uksabalid,
degine, dule-irwa-Bab-Dummadse-gormalad-e-mor-yomalad,
goadulataled-ilatar gaka dulagwen-gakambe (530) uksabalid.
71 Babgan-na-neguya-sedimalad, Bab-Dummadga weyob-arbaed-imakega ibmar-uksamarmogad:
Or, nibir-dulataled-ilapaa gaka dulapaa-gakambe-gakatar (375) aidiku uksad.
Mani, nibir-milibo gaka dulataled-ilagugle (2,700) aidiku uksabalid.
72 Dule-baiganmoga:
Or, nibir-dulataled-ilapaa gaka dulapaa-gakambe-gakatar (375) aidiku uksamarmogad,
Mani, nibir-milibo gaka dulataled-ilabo gaka dulabo-gakambe (2,250) aidiku uksamarbalid.
Degine, dule-irwa-Bab-Dummadse-gormalad-e-mor-yomalad,
goadulapaa-gakagugle (67) uksamarbalid.
73 Degine,
dule-irwa-Bab-Dummadse-gormalad,
Levita-dulemar,
dule-yawagak-dakmalad,
dule-namakmalad,
dule-neggweburginmalad,
dule-Bab-Dummadse-goled-neggi-arbamalad,
degi, bela Israel-dulemar, na e-neggwebur-e-neggweburse megnadmalad.
Nii-walaguglegusgu (7), bela Israel-dulemar na e-neggwebur-e-neggweburgi bato mamaimalad.

- Nehemías
- <
- 7
- >

© 2014 WBT