- Ezequiel
- <
- 21
- >

21
Bab-Jehová, Jerusalén-neggwebur sabsur-odurdakoed
1 Bab-Jehová anga sogded: 2 “Dule-machi, Jerusalénʼsik be atake, anse-goled-neggi-ibmar-guoedgi be sunmake, Israel-yargi-ibmar-guoed iduakwaa be soge. 3 Bab-Jehová weyob-sogye, ega be soge: ‘An begi yoleged. Begi dule-nuegan-bukwadi, dule-isganamar-bukwadi an-es-suidgi an oburgoed. 4 Begi dule-nuegan-bukwadi, dule-isganamar-bukwadi an oberguoed. A-ulale, dad-nakwed-sapiled-akale, dad-nakwed-argan-nuedsikidse, an-es-suid bela dulemar-ogilogoed. 5 Deyobi, bela dulemar wisgumaloed, ani an Bab-Jehová, an-es-suid e-uka-yaba-maid an onosa, e-uka-yaba bar an odogosuli.’
6 ”Dule-machi, na be gwage-ulubgi-nunmakedgi bela dulemar-wagab ise-boar imake. 7 Ar bese egichiarmalale: ‘¿Ar ibiga weyob be boe?’ Ega be sogoed: ‘Ar ibmar-guoed-gayaburba-ular, an boe. We-gayaburba bela dulemar-niga egwannoed, bela gargangued sate namaloed, bela dobedba wawanmakdemaloed.’ ¡Ibmar-guoedi bato modanikid! ¡Emisgwa guoed! Ani an Bab-Jehová-Bela-Gangued-Nikadi weyob soged.”
8 Bab-Jehová anga sogdebalid:
9 “Dule-machi, ibmar-guoed iduakwaa be soge:
‘Bab-Jehová-Bela-Gangued-Nikadi weyob sogye, be soge:
” ’Es-suid-nugar bato nue-imakar maid,
Es-suid-nugar bato datarmakale maid.
10 Dulemar-ogilogega nugar imaklesad,
dakarmakega odatarmaklesad.
” ’An-machi-e-gaapoledi, suar-binsaledyob daksamaladgi
¿anmarde, weligwar-itogoe?
11 ” ’Ebugega es-suid odatarmaklesad.
Es-suid nugar imaklesad,
datarmakale imaklesad,
dule-gindakedga-ukega deyob imaklesad.
12 ” ’Dule-machi, be gole,
be nunmak-itogedba boe,
ar we-es-suid an-dulamar-oburgoed,
ar we-es-suid bela Israel-dummagan ogilogoed.
Bela Israel-dummagan, an-dulamarba burgwemarmogoed.
¡A-ulale, bukib-itogedba be binasgar-bibyoge!
13 ” ’Bab-Jehová-Bela-Gangued-Nikadi weyob soged:
Ar we-ibmarde wilubdakleged-igalad.
Ar es-suid amba rey-gaapoledse-bakar, gwen dobsulid.
Reydi, berguoed.’
14 ”Dule-machi, ibmar-guoed iduakwaa be soge,
argan be god-god sae,
es-suidga be soge: ‘¡Dulemar-naibi-saye,
be gannar naibisabarye!’
We-es-suid dule-oburgwedid,
bela dulemar bela ese earwilegoed.
15 Bela ese-niga argwatemaloed,
degi, bukidar ese burgwemaloed.
Es-suid-dule-gindakedi, neggwebur-yawagakmargi bato an nasiksad.
We-es-suid dakar-gaega odatarmaklesad,
dule-ogilogega nugar onikulesad.
16 Es-suid-dule-gindaked, argan-nuedsik, be bipinmake,
argan-sapiledsik be bipinmake, bela dulemar be naibisae.
Es-suid-dule-gindaked, bitisiki be bipinmakbie,
asiki be bipinmake.
17 ”Argan an god-god imakmogoed,
an-urwemaid bogilegoed.
Ani an Bab-Jehová-guedi, soged.”
18 Bab-Jehová anga sogsabalid: 19 “Dule-machi, igar warbo be sobe, adi, we-igarmarba Babilonia-e-rey es-suidyalaba dagegar. We-igar-warbogwad yar-soggwengi onodagoed. We-igarmar-doglemaidgi, nug be nasike, adi, magar daklegega, bitid-neggweburse igarmar warmakmai. 20 Igar-soggwengi nug-nasiklegoedi oyogoed, Amón-dulemar-neggwebur-Rabáʼse warmakmaiye. Igar-baidgi nug-nasiklegoedi oyomogoed, Judá-neggwebur-sakdigar-siid-Jerusalénʼse warmakmaiye. Wemar-igarbali, we-dulemarse Babilonia-e-rey es-suidyalaba naoed.
21 ”Babilonia-e-rey igar-warbogwad-abingunaidgi gwisgunonikoed. Geb sogdagoed biti-igarba ede naoye. Degidbali, ibmar-wisguega sigumar bigni-bigni imaknai guoed, e-nuchu-burwiganse idaknai guoed, degi, ibmar-durgan-e-binagi ibmar-wisgunai guoed. Adi, wisguega, ede, bitid-neggweburgi gwichiguoe. 22 E-argan-nuedsik, Jerusalén-neggwebursik ega neg-oyolegoed, ase bila-ononaoed. Rey weyob igar ukdoed: ‘Neggwebur-yawagakmar-omukuega suar-dummagan-bular-ebipilemaladi guagwar urboye, arsanyob napa onakwemaloye, degi, neg-matusurmalad-walaled sobmarbaloye. Bila-onogega binnasur gormakmarye, dulemar-ogilomarye.’
23 ”Ar Jerusalén-dulemar Babilonia-e-reybo bato igar-mesissoggu, ega be ibmar-guoed-iduakwaa-sogedi itogosurmalad, gakanye bimaloed. Degi-inigwele, Babilonia-e-rey deyob imakoedi, Israel-dulemar na e-isgusad-ebinsaega imakoed. A-ulale, Israel-dulemar yogasaar galemaloed.
24 ”A-ulale, Bab-Jehová-Bela-Gangued-Nikadi weyob soged:
‘Be-isgued-ebinsaega imaklesad,
be-uayasulidaed wisgulesad,
be-ibmar-isgana-imaked daklesad.
A-ulale, bemar yogasaar galemaloed.’
25 ”Israel-e-rey, bedi dule-gindakedid, dule-isganad, be-iba omosad, be-sabsur-odurdakleged-wachi omosad. 26 Bab-Jehová-Bela-Gangued-Nikadi weyob soged: ‘Mor-gurgin-nonogi-bipirmakaled be unge, ologurgin be unge, ar bela ibmar gwagoed. Na dule-san-bipi-imakdiid odummolegoed, na dule-san-dummarba-imakdiid nug-mesagwar guoed. 27 An bela negmar bibisgoed, akwamarbi-ganna-ganna-bukwa an imakoed. Weyopira, Babilonia-e-rey neg-imaknonikoed. A-dulega an igar ukoed, adi, deyopira neg-saegar.’ ”
Amón-dulemar-sabsur-odurdaklegoed
28 “Dule-machi, ibmar-guoed iduakwaa be soge: ‘Amón-dulemar Israel-dulemargi-dododimaladga, Bab-Jehová-Bela-Gangued-Nikadi weyob soged:
Dulemar-ogilogega es-suid e-ukagi guagwar onolesmaid.
Dulemar-oburgwega, odatarmaklesad.
29 Es-suid, we-dulemar-isgana-e-dukar egwannoed,
ar e-negburgan-daked gakanad,
degi, e-ibmar-guoed-soged gakanbalid.
Ar e-iba omosad,
e-sabsur-odurdakleged-wachi bato omosad.
30 ” ’Es-suid, be-ukayaba be gannar megnae.
Na be ibi-yargi daniki, na be bia-soblesa,
agi, an bega igar itogoed.
31 An-urwed be itogoed,
an-sae-itoged sooyobi an begi barmidoed.
Dulemar-ablis-eomaladga, dulemar-gindakmaladga an be-urmakoed.
32 Sooga be gaganyob guoed,
be-ablis bela yar-ganai guoed.
Napneggi bar be ebinsalegosulid.
Ani an Bab-Jehová-guedi weyob soged.’ ”

- Ezequiel
- <
- 21
- >

© 2014 WBT